Rezerva exprimată pentru prima dată în Raportul anual de activitate pentru anul 2004 a fost menținută în 2005 ca urmare a îndoielilor privind capacitatea sistemului informatic local (OLAS) de a produce un prim set de situații financiare care să răspundă pe deplin contabilității de angajamente. În plus, mecanisme suplimentare de control al calității datelor au fost instituite în timpul perioadei de închidere de an, iar Curtea de Conturi a emis o declarație de asigurare (DAS) pozitivă pentru situațiile financiare 2005.

Comisia consideră că acordul de finanțare a explicat într-un mod cât se poate de detaliat programul de reformă pentru a combate puncte slabe ale gestiunii finanțelor publice, dar Comisia recunoaște că, odată cu folosirea pe scară largă a instrumentului de evaluare PEFA (Public Expenditure and Financial Accountability Programme – Cheltuieli publice și responsabilitate financiară), analiza gestionării finanțelor publice va deveni mai formalizată și mai bine structurată.

Atât instituirea unui sistem de control ex post al operațiunilor, cât și definirea caracteristicilor sale se bazează pe aprecierea riscului rezidual și pe interacțiunea cu celelalte componente ale sistemului de control. Controalele ex post ale operațiunilor oferă o asigurare suplimentară pentru aprecierea elementelor care sunt supuse unui astfel de control.

EuropeAid a examinat anumite aspecte ale sistemului său de control ex post al operațiunilor. S-a redus populația controlată, în schimb s-a extins ușor sfera controalelor. Aspectele referitoare la angajamentele juridice, precum și documentele justificative detaliate pentru cheltuielile programelor de lucru rămân totuși în afara sferei acestui exercițiu. Verificările referitoare la anul 2006 au fost efectuate cu punctualitate și au fost înregistrate utilizând un sistem nou introdus, fapt ce reprezintă o îmbunătățire substanțială în comparație cu exercițiul 2005. După cum s-a menționat în Raportul anual privind exercițiul financiar 2005 (30) , controlul ex-post al operațiunilor poate aduce doar o contribuție limitată la asigurarea globală privind sistemele și procedurile, precum și legalitatea și regularitatea operațiunilor subiacente. Examinarea de către Curte a unui eșantion de operațiuni verificate ex post a arătat, de asemenea, că aceste controale, în unele cazuri, nu au fost consemnate corespunzător în scris, iar unele erori nu au fost detectate.

Structura de audit intern a EuropeAid are ca principal obiectiv să analizeze și să evalueze sistemul de control intern. Această structură își îndeplinește funcția în mod eficace. În 2006, ea a finalizat audituri asupra sistemului de gestionare a riscurilor al EuropeAid și asupra achizițiilor de bunuri și servicii. În plus, a avut loc o urmărire a auditurilor asupra sistemelor de control din trei delegații (33) . În general, concluziile structurii de audit intern corespund constatărilor Curții.

EuropeAid a început să remedieze deficiențele menționate de către Curte în Raportul anual al acesteia privind exercițiul financiar 2005. Unele aspecte ale sistemului de control ex post al operațiunilor au fost reanalizate, iar sprijinul acordat personalului operațional și financiar din cadrul delegațiilor și al serviciilor centrale s-a îmbunătățit. EuropeAid a elaborat un nou mandat pentru auditurile externe, dar monitorizarea la nivel central a auditurilor externe efectuate la inițiativa delegațiilor ar trebui îmbunătățită. În plus, numărul misiunilor de monitorizare este încă limitat, iar analiza riscurilor realizată de către EuropeAid nu implică suficient delegațiile și nici nu ține suficient seama de riscurile inerente și de control referitoare la legalitatea și regularitatea operațiunilor.